  Анжелика Тихонова корреспондент 18-тӥ куарусёнэ Ижкарын Космонавтъёслэн паркысьтызы калыкъёслэн эшъяськон садазы «Валче» удмурт сэрегез усьтӥзы. Со сярысь элькун тӧролэн но кивалтэтлэн пресс-службазы ивортӥз. Садэз усьтонэ Удмуртиысь лулчеберетъя министр Владимир Соловьёв, Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн тӧроез, «Удмурт Кенеш» огазеяськонлэн тӧроез Татьяна Ишматова но мукетъёсыз вуылӥзы. Удмурт сэреге пырон доры вашкала удмурт крезьгуро инструментлы «Тангыра» синпелет пуктӥзы. Сое Алнаш ёросысь кибашлыос Иван Печников но Виталий Лермонтов быдэстӥзы. Озьы ик садэз «Шунды Мумы» синпелетэн чебертӥзы. Удмуртъёслэн осконъёссыя, Шунды Мумы шундылы сюрес возьматэ. Шулдыръяськон улсын дауркылъёс но кылбуръёс лыдӟизы, «Инвожо» но мукет ансамбльёс кырӟанъёссэс быдэстӥзы, эктӥзы, нош куноос «Тангыра» борды йӧтскылӥзы но шудлы сӥзёнъёссэс веразы. Вань мылкыд карисьёс калык шудонъёсы но мастер-классъёсы пыриськизы. Тодэ вайытом, «Удмурт Кенеш» огазеяськон 30 ар тырмонэз азьын «Удмурт Кенеш» огазея» марафон мытӥз. Тегъёс: Лулчеберет Ижкар Удмуртия удмуртъёс  